MDP KV SZIGORÚAN BIZALMAS!

Tudományos és Kulturális Osztálya Készült 3 példányban

Feljegyzés

Az ember tragédiája 1955. év 1. félévi bemutatóiról

Január 7-én a Nemzetiben először előadott fent nevezett darab látókörünkbe került. Informátoraink jelentése alapján pozitív változás nem következett be, annak ellenére, hogy maga Rákosi elvtárs február 21-én már az előadás közben is egyértelművé tette, mást vár el.

M. B. elvtárssal információszerzés céljából részt vettünk egy áprilisi előadáson. Az alapinformációt megcáfolhatatlanul megerősítjük: a társulat visszaél a lehetőséggel, melyet a Minisztérium Rákosi elvtárs bizalma jeléül adott, mikor engedélyezte, hogy 7 év után a darabot műsorra tűzzék. A művészet köntösével leplezett kapitalista métely terjesztve rombolja a párt eszméit, a marxista-leninista világképet, veszedelmes lehet népi demokráciánk legszélesebb rétegei számára.

Vallási maszlaggal próbálja elfogadtatni azt a valóságtól eltávolodott gondolatvilágot – a világ működésében Istennek és Lucifernek tulajdonít szerepet –, mely a szerzőt jellemzi.

Egészében antidemokratikus, pesszimista, destruktív*.* A forradalmi tömeg helyett többször is – athéni, párizsi szín – a csőcseléket mutatja, a haladásba vetett hit – eszkimó szín – hiányzik. A falanszterben kigúnyolja a szocialista eszméket!

Még L. Gy. is, aki jobboldali elhajló, április elején a Szabad Népben megállapította, hogy „Madách művét arisztokratizmus, antidemokratizmus és antikommunizmus jellemzi”.

Major igazgató elvtárs alapvetően felelős a párt- és államellenes légkörért. A főszerepet kapó színészek közül Básti L. az egyik legnagyobb demagóg, Bessenyei F. pedig a cinizmus egyik fő terjesztője. További információk szükségesek: Lukács M., Szörényi É. és Ungvári L. személyéről.

Rendelkezünk azon személyek névsorával, akik felállva tapsolták ezt a dekadens művet.

Javasoljuk:

1. Megbeszélés összehívását, mert a színház vezetői szem elől tévesztették, hogy kötelességük élenjárni a szocializmust segítő műsorpolitika kialakításában.

2. A darab műsorról való levételét, vagy legalább az előadások számának csökkentését

3. Végső esetben a rendezők és a főszereplők eltávolítását a nemzetiből, vidéki színházba áthelyezésüket.

4. Az Úr szerepének átértelmezését Pártunk vezetőjére.

Bp., 1955. április 30.

Fényhozó K. sk

**forrás:**

Prakfalvi Endre: Színházpolitika 1955-ben, különös tekintettel a Nemzeti Színház helyzetére; Forrásközlés; <http://epa.oszk.hu/00000/00016/00018/960803.htm>

Lukács György: Madách tragédiája;<http://www.bessenyei.hu/dokum/lukacs.htm>

# A betiltott Tragédia; <https://mno.hu/migr_1834/a-betiltott-tragedia-810082>

Imre Zoltán: „A szabadság felelőssége”; http://szinhaz.net/2009/11/23/imre-zoltan-a-szabadsag-felelossege/